ગાંધીનગર– પ્રદુષણ મુક્ત સ્વચ્છ વીજ ઉત્પાદન માટેની દિશામાં ગુજરાતે વધુ એક મકકમ કદમ ભર્યું છે અને ગુજરાત સરકારે આજે બુધવારે વિન્ડ સોલાર હાઈબ્રીડ પાવર પૉલીસી-૨૦૧૮ની જાહેરાત કરી છે, અને તેની અમલ પણ કર્યો છે. ગુજરાતના ઊર્જાપ્રધાન સૌરભ પટેલે વિન્ડ સોલાર હાઈબ્રીજ પાવર પૉલીસી અંગે માહિતી આપતાં રાજ્યમાં એક જ જગ્યાએથી સૌર અને પવન ઊર્જા એક સાથે ઉત્પાદિત કરવા અને આવા વીજ ઉત્પાદન માટે પ્રોત્સાહક સહાય આપવા ગુજરાત સરકારે ખાસ વિન્ડ સોલાર હાઈબ્રીડ પાવર પૉલીસી-૨૦૧૮ને અમલમાં મૂકી છે. આ નીતિ અંગે વધુ માહિતી આપતા ઊર્જાપ્રધાન સૌરભભાઈ પટેલે અને ઊર્જા રાજ્યકક્ષાના પ્રધાન પ્રદિપસિંહ જાડેજાએ જણાવ્યું હતું કે, આ વિન્ડ-સોલાર હાઈબ્રીડ પાવર પૉલીસી-૨૦૧૮ પાંચ વર્ષ માટે અમલમાં રહેશે. જે અંતર્ગત હયાત સોલાર પાવર પ્રોજેકટમાં ડેવલપર તે જ જમીનમાં અને એક જ ટ્રાન્સમીશન લાઈનનો ઉપયોગ કરીને પવન ઊર્જા પ્રોજેકટ સ્થાપી શકશે અને તે જ રીતે હયાત પવન ઊર્જા પ્રોજેકટમાં સૌર ઊર્જા યુનિટ સ્થાયી શકાશે. એટલું જ નહીં, આ નીતિ અંતર્ગત બિલકુલ નવા સોલાર-વિન્ડ હાઈબ્રીડ પ્રોજેકટ પણ સ્થાપી શકાશે. આવા હાઈબ્રીડ પાવર પ્રોજેકટમાં પવન ઊર્જા અને સૌર ઊર્જા અલગ મીટરથી માપવામાં આવશે.